
ΔΕΛΤΙΟ ΤΥΠΟY

Θάνατος άνδρα στη Πάργα - Ανατροπή λέμβου στη Σκάλα Κατερίνης – Τραυματισμός ανήλικου στην Αμφιλοχία – Τραυματισμός ανήλικου λουόμενου στην Αμφιλοχία – Μηχανική βλάβη Ι/Φ σκάφους στην Αλεξανδρούπολη - Διακομιδές ασθενών


	Τις πρωινές ώρες σήμερα, ενημερώθηκε η Λιμενική Αρχή της Πάργας ότι ένας 75χρονος αλλοδαπός (υπήκοος Μολδαβίας) ανασύρθηκε χωρίς τις αισθήσεις του από την παραλία Κρυονερίου, πλησίον ν. Παναγιάς Πάργας. Στον 75χρονο, αρχικά παρασχέθηκαν οι πρώτες βοήθειες με τη μέθοδο της καρδιοαναπνευστικής αναζωογόνησης από στελέχη Λ.Σ.-ΕΛ.ΑΚΤ., τα οποία έσπευσαν στο σημείο με το επιβατηγό-τουριστικό «ΑΜΑΖΟΝΑ» Ν.Η.59, ενώ στη συνέχεια διακομίστηκε με ασθενοφόρο όχημα του ΕΚΑΒ στο Κέντρο Υγείας Πάργας, όπου διαπιστώθηκε ο θάνατός του. Από το Β΄ Λιμενικό Τμήμα Πάργας του Κεντρικού Λιμεναρχείου Ηγουμενίτσας που διενεργεί την προανάκριση, παραγγέλθηκε η διενέργεια νεκροψίας – νεκροτομής από το Εργαστήριο Ιατροδικαστικής και Τοξικολογίας Ιατρικής Σχολής Πανεπιστημίου Ιωαννίνων.

*****

	Τις μεσημβρινές ώρες σήμερα, ενημερώθηκε η Λιμενική Αρχή της Σκάλας Κατερίνης ότι στην Ολυμπιακή ακτή Κατερίνης έχει ανατραπεί μία λέμβος και οι επιβαίνοντές της έχουν πέσει στη θάλασσα. Στο σημείο έσπευσαν ένα Περιπολικό όχημα Λ.Σ.-ΕΛ.ΑΚΤ. από ξηράς, καθώς και ένα σκάφος ναυαγοσωστικής κάλυψης, το οποίο εντόπισε τους τρεις αλλοδαπούς επιβαίνοντες(υπηκόους Σερβίας) της λέμβου και τους αποβίβασε με ασφάλεια στην ακτή. Στη συνέχεια, η λέμβος μεταφέρθηκε στην στεριά, με τη συνδρομή του ναυαγοσωστικού σκάφους. Προανάκριση διενεργείται από το Γ’ Λιμενικό Τμήμα Σκάλας Κατερίνης, του Κεντρικού Λιμεναρχείου Θεσσαλονίκης. 

*****

	Τις μεσημβρινές ώρες σήμερα, ενημερώθηκε η Λιμενική Αρχή της Αμφιλοχίας για τον τραυματισμό ενός 7χρονου ημεδαπού λουόμενου στην ανατολική πλαζ Αμφιλοχίας. Συγκεκριμένα, ο 7χρονος τραυματίστηκε στα πόδια καθώς έπαιζε στη ράμπα ΑΜΕΑ, η όποια ήταν τοποθετημένη στην πλαζ. Ο ανήλικος μεταφέρθηκε αρχικά με ιδιωτικό όχημα στο νοσοκομείο Αγρινίου και εν συνεχεία στο Καραμανδάνειο Νοσοκομείο Πατρών, για ιατρική περίθαλψη. Προανάκριση διενεργείται από το Α’ Λιμενικό Τμήμα Αμφιλοχίας Κατερίνης, του Λιμεναρχείου Πρέβεζας. 

*****

Τις μεσημβρινές ώρες σήμερα, ενημερώθηκε η Λιμενική Αρχή της Αλεξανδρούπολης για μηχανική βλάβη ενός ιστιοφόρου (Ι/Φ) σκάφους σημαίας Γερμανίας2 ν.μ. νότια του λιμένα, με δύο αλλοδαπούς επιβαίνοντες (υπηκόους Γερμανίας). Στο σημείο μετέβησαν ένα Περιπολικό σκάφος Λ.Σ.-ΕΛ.ΑΚΤ. (ΠΛΣ) και το ρυμουλκό (Ρ/Κ) «ΣΒΙΤΖΕΡ ΚΙΚΟΝΑΣ» Ν.Π. 12917, το οποίο εντόπισε και εν συνεχεία ρυμούλκησε το Ι/Φ στο λιμάνι της Αλεξανδρούπολης, όπου προσέδεσε με ασφάλεια. Από το Κεντρικό Λιμεναρχείο Αλεξανδρούπολης, απαγορεύτηκε ο απόπλους του Ι/Φ σκάφους μέχρι την προσκόμιση πιστοποιητικού αξιοπλοΐας από τον αρμόδιο νηογνώμονα.

*****

	Με μέριμνα του Κέντρου Επιχειρήσεων του Λιμενικού Σώματος-Ελληνικής Ακτοφυλακής πραγματοποιήθηκαν οι παρακάτω διακομιδές ασθενών, οι οποίοι έχρηζαν άμεσης νοσοκομειακής περίθαλψης:
-34χρονου, από το λιμάνι της Πάρου στο λιμάνι της Σύρου, με το Ε/Γ-Τ/Ρ «ΚΥΡΙΑΡΧΟΣ ΙΙ» Ν.Ν. 57,
-59χρονου, από το λιμάνι της Αλοννήσου στο λιμάνι του Βόλου, με το Ε/Π-Τ/Ρ «ΑΞΙΟΝ ΕΣΤΙ» Ν.Π. 10001,
-53χρονης και 74χρονου, από το λιμάνι της Καλύμνου στο λιμάνι Μαστιχάρι της Κω, με το Ε/Γ-Τ/Ρ «ΛΟΜΠΥ» Ν.Σ. 624

